**Jegyzőkönyv**

**Nagykovácsi Nagyközség Önkormányzat**

**Képviselő-testületének rendes nyílt üléséről**

**Az ülés helye: Öregiskola Közösségi Ház és Könyvtár**

**2094 Nagykovácsi Kossuth L. utca 78.**

**Időpontja: 2017. február 23. (csütörtök) 17 óra**

**Meghívott képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő, dr. Fegyveres-Fiskál Gábor alpolgármester

**Meghívottak:** dr. Szelenczy Gabriella Budakeszi Járási Hivatal vezetője, dr. Klein Ferenc Német Nemzetiségi Önkormányzat elnöke. Oktatási, kulturális, sport, turisztikai és környezetvédelmi bizottság tagjai: Kropkó Péter, Gerlóczyné Furulyás Katalin. Pénzügyi és településfejlesztési bizottság tagjai: Horváthné Holéczy Katalin, Erdélyi Zoltán. Ügyrendi, összeférhetetlenségi, jogi és külső kapcsolatok bizottság tagjai: dr. Lovas András, dr. Borók György. Egészségügyi és szociális bizottság tagjai: Pintér Tünde, Karczewicz Ágnes. Diószeghy Tünde Öregiskola Közösségi Ház és Könyvtár vezetője, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes NATÜ Kft. ügyvezetője, Móczár Ágnes Lenvirág Bölcsőde és Védőnői Szolgálat intézményvezetője, Pintér Lajos Budakeszi Rendőrőrs parancsnoka, dr. Balogh László NATÜ FEB elnöke, Uzsoki Gábor Budakörnyéki Közterületfelügyelet intézményvezető

**Meghívottak a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, dr. Visnyay Noémi osztályvezető

**Megjelent képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, dr. Szabó András képviselő, Tegzes Endre képviselő

**Megjelentek a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető, Kissné Szalay Erzsébet jegyzőkönyvvezető

**Megjelentek továbbá:** dr. Fegyveres-Fiskál Gábor alpolgármester, dr. Szelenczy Gabriella Budakeszi Járási Hivatal vezetője, Pintér Tünde EÜB tag, dr. Borók György ÜB tag, Karczewicz Ágnes EÜB tag, Szabó Orsolya Kispatak Óvoda vezetője, Móczár Ágnes Lenvirág Bölcsőde és Védőnői Szolgálat vezetője, Diószeghy Tünde Öregiskola Közösségi Ház és Könyvtár vezetője, Kántor Ágnes NATÜ Kft. ügyvezetője, Mucsi Gábor közterület felügyelő, Kiszel István

**Kiszelné Mohos Katalin polgármester:** Szeretettel és nagy tisztelettel köszöntöm a megjelenteket. Megállapítom, hogy a Képviselő-testület teljes létszámban jelen van, határozatképes. A napirendi pontok tárgyalásának megkezdése előtt tájékoztatást szeretnék adni az elmúlt időszakban történtekről.

Hivatalos bejelentésként tájékoztatok mindenkit, hogy az Ügyrendi bizottság elnök asszonya tájékoztatott arról, hogy minden képviselő határidőben eleget tett vagyonbevallási kötelezettségének. Köszönöm szépen.

Minden civil szervezet, amely az önkormányzattól támogatást kapott, eleget tett beszámolási kötelezettségének határidőre. Az ezzel kapcsolatos írásbeli tájékoztató kiosztásra került.

Az utóbbi napokban több helyről érkezett hozzánk kérdés a temetőben történő fakivágások miatt. Tájékoztatok mindenkit, hogy a fakivágások engedéllyel történnek, bevizsgálásra került többször is a temetői fák állapota. A balesetmentesség, illetve a vagyonvédelem érdekében kerülnek vagy kivágásra, vagy gallyazásra azok a fák, melyek erre rászorulnak. A kivágott fák pótlásra kerülnek természetesen.

Van egy örömhírünk. A Budakörnyéki Önkormányzati Társulás szervezésében Nagykovácsi idén részt vesz az Utazás 2017. kiállításon. Március 2-4-én lesz, mindenkit szeretettel várunk az A pavilon 210. E standján.

A jövő héten sor kerül a Budakörnyéke Natúrparkért Egyesület szervezésében egy tájékoztatóra, amelyben bemutatják a tevékenységüket, együttműködnek a Budakörnyéki Önkormányzati Társulással és a Zsámbéki Medence Tájvédelmi Egyesülettel. Ez a fórum február 28-án, 17.30 órakor lesz, itt az Öregiskolában. Mindenkit szeretettel várunk.

Kezdjük meg az ülésünket. A kiküldött napirendi pontokhoz képest van egy módosítás. Bekerült egy plusz napirendi pont. Az útjavítás, útépítés pályázatunknál kértek egy minimális kiegészítést, hiánypótlást. A pályázatban több helyen szerepel, hogy konkrétan melyik útszakaszról van szó, de ez a határozatba nem került be. Ezt pótoljuk most. Van-e kérdés, hozzászólás? Nincs. Akkor szavazásra teszem fel a mai ülés kiegészített napirendjét. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**13/2017. (II. 23.) HATÁROZATA**

**Tárgy: A Képviselő-testület 2017. február 23-án megtartott ülésének napirendje**

Nagykovácsi Nagyközség Önkormányzat Képviselő-testülete úgy dönt, hogy 2017. február 23-i ülésén a következő napirendi pontokat tárgyalja.

***Nyílt ülés:***

1. **Három évre szóló megállapodás a Készenléti Szolgálatok Nagykovácsi Egyesületével**
2. **Döntés Nagykovácsi Nagyközség Önkormányzatának 2017. évi költségvetéséről**
3. **Nagykovácsi Nagyközség Önkormányzata adósságot keletkeztető ügyleteiből eredő fizetési kötelezettségeinek megállapítása**
4. **A Nagykovácsi Településüzemeltetési Nonprofit Közhasznú Kft. üzleti terve**
5. **A Nagykovácsi Településüzemeltetési Nonprofit Közhasznú Kft. ügyvezetője prémiumkövetelményeinek megállapítása**
6. **A Nagykovácsi Településüzemeltetési Nonprofit Közhasznú Kft. Felügyelő Bizottsága 2017. évi munkaterve**
7. **Beszámoló a Budakörnyéki Közterület-felügyelet 2016. évi tevékenységéről**
8. **Közbeszerzési szabályzat elfogadása**
9. **Döntés a „Belterületi közlekedési, vízépítési létesítmények építése, karbantartása” tárgyú közbeszerzési eljárás megindításáról**
10. **Döntés a Mária Út Egyesülettel történő együttműködésről**
11. **Az Öregiskola Közösségi Ház és Könyvtár Alapító Okiratának módosítása és a módosító okirat elfogadása**
12. **Döntés a Nemzeti Fejlesztési Minisztériummal és a Volánbusz Közlekedési Zrt.-vel kötendő megállapodásokról**
13. **Döntés Remeteszőlős Község Önkormányzatával kötött feladatellátási szerződések felülvizsgálatáról**
14. **Döntés a** **Remeteszőlős külterület 08 helyrajzi szám alatt nyilvántartott kivett árok megnevezésű ingatlan ingyenes állami tulajdonba adásáról és a Remeteszőlős külterület 0236 helyrajzi szám alatt nyilvántartott, kivett közút megnevezésű ingatlan ingyenes önkormányzati tulajdonba adásáról**
15. **A Böngésző című havi hirdetési újságban megjelenő Nagykovácsi Tájoló (Önkormányzati Hírek) kiadására és terjesztésére vonatkozó döntés**
16. **Döntés a HÉSz módosításának megrendeléséről az „Amerikai Iskola és a 0126/10 hrsz. földút közötti terület” Szabályozási Terv (SzT-3 melléklet) tekintetében**
17. **Döntés a Nemzetgazdasági Minisztérium által „Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatása gazdaságfejlesztési céllal Pest megye területén” címen kiírt pályázaton való részvételről szóló, 2/2017. (I. 16.) számú határozat módosításáról**

***Zárt ülés:***

1. **Nagykovácsi Nagyközség Önkormányzat Polgármesterének 2017. évi szabadságolási ütemterve**
2. **Döntés a Nagykovácsi 4561/2 hrsz-ú ingatlan sport, rekreációs célú hasznosítására vonatkozó egyfordulós, nyilvános pályázat kiírásról**
3. **Döntés a Vértes utcában fekvő önkormányzati tulajdonú ingatlanok (Hrsz:4397, 4398, 4399, 4403, 4404, 4405, 4410, és 4411) fejlesztéséről**

**Határidő:** azonnal

**Felelős:** polgármester

**1. napirendi pont**

**Három évre szóló megállapodás a Készenléti Szolgálatok Nagykovácsi Egyesületével**

**Kiszelné Mohos Katalin polgármester**: *Röviden ismertette az előterjesztést.* Az előterjesztést a Pénzügyi bizottság és az Ügyrendi bizottság is tárgyalta. Átadom a szót először Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta. 2 igen szavazat született 3 tartózkodással.

**Kiszelné Mohos Katalin polgármester**: Köszönöm. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta, és 3 igen szavazattal és 1 tartózkodással elfogadta és elfogadásra javasolja a testület számára is.

**Kiszelné Mohos Katalin polgármester**: Köszönöm. Van-e további kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 7 igen, 2 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**14/2017. (II. 23.) HATÁROZATA**

**Tárgy: Döntés a Készenléti Szolgálatok Nagykovácsi Egyesülete részére tűzoltólaktanya építés céljából adandó három éves támogatásról**

Nagykovácsi Nagyközség Önkormányzatának Képviselő-testülete úgy dönt, hogy a 2017. 2018. és 2019. években évente 10-10 millió forinttal, azaz összesen 30 millió forinttal támogatni kívánja a Készenléti Szolgálatok Nagykovácsi Egyesületét, tűzoltólaktanya építése céljából. A Készenléti Szolgálatok Nagykovácsi Egyesülete vállalja, hogy 2019. május 31-ig a tűzoltólaktanya használatbavételi engedélyét az illetékes hatósághoz benyújtja.

Felhatalmazza a Polgármestert a szükséges intézkedések megtételére és a támogatási szerződés megkötésére.

**Határidő:** azonnal

**Felelős:** polgármester

**2. napirendi pont**

**Döntés Nagykovácsi Nagyközség Önkormányzatának 2017. évi költségvetéséről**

**Kiszelné Mohos Katalin polgármester**: Kérem Perlaki Zoltán osztályvezető urat, hogy ismertesse a rendelettervezetet.

**Perlaki Zoltán osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm. A rendelet tervezetet a Pénzügyi bizottság és az Ügyrendi bizottság is tárgyalta. Átadom a szót először Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** Először is szeretném megköszönni ezt a szép munkát osztályvezető úrnak. A Pénzügyi bizottság három sorban kért módosítást. Az egyik a ravatalozó melletti terület murvázására 300 ezer Ft, a civil alap növelése 5 millióról 6 millió Ft-ra. A harmadik, hogy ezt a két összeget a helyi iparűzési adóból szeretnénk átcsoportosítani. A rendelet terveztet a Pénzügyi bizottság ezzel a módosítással 3 igen és 1 tartózkodással elfogadásra javasolja a testületnek.

**Kiszelné Mohos Katalin polgármester**: Köszönöm. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: A rendelet tervezetet az Ügyrendi bizottság tárgyalta, és szintén fogalmazott meg módosító indítványt. A rendelet-tervezet 8. sz. mellékletében a „Céltartalékok előirányzat” 3.000 E Ft-tal növekedjen és a „Céltartalékok részletezése” szövegrész egészüljön ki a következő előirányzat sorral: „Sportcélú fejlesztés 3.000 E Ft”. Másrészt a rendelet-tervezet 4. sz. mellékletének „Helyi adók” előirányzata 3.000 E Ft-tal növekedjen. Indokolás: A céltartalék kiegészítését egy műfüves sportpálya-pályázat önrészére javasolja a Bizottság. Az előirányzatok növelésének forrásaként a Helyi adóbevételek, azon belül is az Iparűzési adóbevétel előirányzatának 3.000 E Ft-tal való emelését javasoljuk. Ezzel együtt 4 igen szavazattal elfogadta és elfogadásra javasolja a testület számára a rendeletet a bizottság.

**Kiszelné Mohos Katalin polgármester**: Köszönöm. Kérdezem, hogy van-e kérdés, hozzászólás?

**Tegzes Endre:** A bizottsági ülésen felmerült egy-két tétel, amit majd akkor tudunk figyelembe venni, ha már látjuk a 2016. évi eredményeket. Majd az első költségvetés módosításnál fogjuk megtenni a szükséges átcsoportosítást.

**Kiszelné Mohos Katalin polgármester**: Valóban, az írásbeli véleményben ez szerepel. Ugyanis arról volt szó, hogy szerette volna a Pénzügyi bizottságon néhány képviselő még tovább emelni az iparűzési adóbevételek tervezett összegét, abban bízva, hogy legalább olyan, vagy még magasabb lesz, mint az előző évben. De abban állapodtunk meg, hogy májusban már látni fogjuk a bevallások alapján, hogy várhatóan milyen lesz az adóbevétel. Ennek függvényében tudunk még év közben költségvetés módosításkor dönteni arról, hogy a bejövő plusz bevételeket a temető rendbetételére kívánjuk fordítani.

**dr. Klein Katalin**: A Pénzügyi bizottság ülésén jelen voltam, és most azért kértem szót, mert az ott elhangzott kérdésekre adott válaszokat nem minden esetben tartottam elfogadhatónak és megalapozottnak. A költségvetéssel kapcsolatban, általánosságban szeretném azt a véleményemet megfogalmazni, hogy mindamellett, hogy számszakilag korrekt, jogszabályilag maximálisan alátámasztott, az egyes kiadási tételeknél én ad hoc szerűséget érzek. Ez bennem azt a bizonytalanságot keltette, hogy akár tartalmilag, akár összegszerűségben ez nincs alátámasztva. Általánosságban még egy, amit szeretnék elmondani, én úgy érzem, hogy ez a költségvetés egy már általunk ismert sablonra készült, ugyanakkor úgy érzem, egy kicsit szét van szabdalva. Az egyes feladatokhoz rendelt kiadások több helyen is megjelennek, és ebből nehéz egy összehasonlítási alapot képezni. Az sem derül ki egyértelműen, hogy az önként vállalt feladatainkból mire arányosítva adunk ki többet, vagy kevesebbet az előző évihez képest. Ez a szétszabdalás zavar egy kicsit és ez nehezíti meg számomra a döntést. Mindamellett természetesen még egyszer köszönet a pénzügyi osztálynak a korrekt felépítésért, viszont egy mondat megütötte a fülemet a Pénzügy bizottság ülésén. Pénzügyi osztályvezető úr miért kérdésekre azt a választ adta, nem tudom, ez így került bele. Az összegszerűségbe nekünk, mint képviselőknek kevés belelátásunk és beleszólásunk volt. Illetőleg az a tervezési eljárás, menet, ami talán indokolt lenne egy ekkora település költségvetésében, az nagyon lerövidül a mi mostani regnálásunk alatt. Más települések költségvetési metódusát nézve úgy gondolom, hogy vissza kellene térni nálunk is a korábbi gyakorlatra, hogy legyen meg egy előző évben, általunk elhatározott koncepció, amiben ki tudjuk jelölni a következő év prioritásait. Jelöljük meg azokat az elvárásainkat, amiknek alapján majd összeállhat a költségvetés. Nyilvánvalóan a legfontosabb alapelv a biztonságos működés, de ezen belül is lehetne az egyes kifizetési csoportok között differenciálni.

**Kiszelné Mohos Katalin polgármester**: Köszönöm. A jelenleg hatályos jogszabályok alapján koncepció készítése nem kötelező feladat, de ennek semmi akadálya nincs. A másik, ami eddig is jól működött, és továbbra is ez működtethető, hogy amennyiben az év közben látható változásokat mindig átvezetjük a költségvetés módosítások során, azt gondolom, hogy mindenki elégedett lehet. Nem könnyű januárban megmondani azt, hogy novemberben milyen költségek kifizetésére kerül sor. Gondoljunk pl. a jégkár évére, ezekre is kell gondolnunk. Illetve, ha esetlegesen valahol többet terveztünk esetlegesen, akkor a következő költségvetés módosításkor az is átvezethető egy olyan sorra, ahol hiány mutatkozik.

**dr. Szabó András**: Több körben, több szinten zajlottak az előkészületek. Idén már sokkal több energiát tudtunk fordítani a költségvetés tervezésére. Azt azért láttuk, hogy a lehetőségeink nagyon korlátozottak. Ezeken a megbeszéléseken sok olyan javaslat is elhangzott, amit kár lenne levenni a napirendről. Többek között bennem felmerült az is, hogy ezekhez Nagykovácsi lakosai mit szólnak. Nagykovácsi lakosaival én a közösségi portálokon tartottam egy ideig a kapcsolatot, de mivel ott csak az önkormányzat becsmérlése folyik, ezért ezt nem tartom alkalmas szintérnek a kommunikációra. Felvetném azt, hogy jó lenne, ha az önkormányzat az év folyamán kicsit aktívabban próbálna a lakosságtól is begyűjteni javaslatokat. Azzal, hogy hozzá a fedezetet is találják ki. Például a Békás tónak a rendbe tételéhez, vagy az útépítésekhez hasonló javaslattal élhetne a lakosság is. Azt gondolom, hogy ha egy kellően támogatott ötlet felmerül, akkor ahhoz lehet, hogy hozzá lehetne egy olyan pénzügyi támogatást is tenni, amit a lakosság önként adna.

**Kiszelné Mohos Katalin polgármester:** Nagyon jónak találom a javaslatot. Ennek a kezdeményei már eddig is felvillantak, itt arra a lehetőségre gondolok, hogy a lakosok egy-egy utcát összefogással és az önkormányzat támogatásával felújíthatnak. Azt gondolom, hogy ahhoz, hogy alakosság igényeit megismerjük, egy kicsit a képviselőknek is aktívabbaknak kellene lenni, és pl. rendszeres fogadóórákat tartani. Éppen a héten merült fel egy ilyen igény, hogy nincs megfelelő lehetőség arra, hogy a képviselőknek elmondhassák a lakók a problémáikat. Szerintem szükség lenne rendszeres fogadóórára minden képviselő számára. Én kéthetente tartok, és nagy igény van rá. Én azt gondolom, hogy aki hozzám eljön a fogadóórára és tájékoztat arról, hogy szerinte mire lenne szükség, azt amennyiben ez reális, én le szoktam jegyezni, és a költségvetés tervezésekor be szoktam hozni. Abban nagyon igazat adok, hogy nem elég a kiadási oldalt megtalálni, mert mindig az a probléma, hogy a bevétel nem fedezi az ötletekhez kapcsolódó kiadásokat.

**dr. Szabó András**: Elhangzott a fogadóóra kérdése. Egyetértek az elhangzottakkal, de én úgy gondolom, hogy gyakorlatilag folyamatosan fogadóórát tartok. Lehet, hogy ezt hirdetni kellene, de engem megtalálnak a településen. Nem tudom, hogy ezt hogyan kell hivatalosabbá tenni.

**Kiszelné Mohos Katalin polgármester:** A fogadóóra akkor hivatalos, ha előre meghirdetett időpontra bejelentkezhetnek a lakók. Az Öregiskolával meg tudjuk beszélni, hogy amennyiben szükséges, biztosítsanak helyet erre. Esetleg a polgármesteri hivatal folyosói tárgyalójában is tudnánk erre helyet biztosítani.

**Fodor Attila**: Én egy másfajta javaslattal is élnék. Éppen ma néztem a honlapot, és ha jól láttam, én vagyok az egyetlen képviselő, akinek a neve mellett szerepel a telefonszáma is. Ha a képviselők megadják a telefonszámukat, akkor bármikor elérhetőek lesznek a lakosság számára.

**Kiszelné Mohos Katalin polgármester**: Köszönöm. Lehet jelezni, ha a képviselők szeretnék, hogy felkerüljön a telefonszámuk a honlapra. Egyébként a titkárságon bárki megkérdezheti a képviselők telefonszámát, ott is meg fogják adni. Kérdezem, hogy a testület tagjainak van-e további kérdése, hozzászólása. Nincs. Akkor külön-külön szavazzuk meg a két módosító indítványt. Elsőként a Pénzügyi bizottság módosító indítványát. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 8 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**15/2017. (II. 23.) HATÁROZATA**

**Tárgy: A Pénzügyi bizottság módosító indítványa Nagykovácsi Nagyközség Önkormányzatának 2017. évi költségvetéséhez**

Nagykovácsi Nagyközség Önkormányzatának Képviselő-testülete jóváhagyja a Pénzügyi bizottság módosító indítványát, hogy a rendelet-tervezet

* 6.2. sz. melléklete egészüljön ki a következő kiadási előirányzat sorral:

„Ravatalozó melletti út murvázása 300 E Ft”

* 7. sz. mellékletének 5. sora „Civil Alap” kiadási előirányzat 5.000 E Ft helyett 6.000 E Ft legyen.
* 4. sz. mellékletének „Helyi adók” előirányzata 1.300 E Ft-tal növekedjen.

**Határidő:** azonnal

**Felelős:** polgármester

**Kiszelné Mohos Katalin polgármester**: Köszönöm. Most pedig az Ügyrendi bizottság módosító indítványát teszem fel szavazásra. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**16/2017. (II. 23.) HATÁROZATA**

**Tárgy: Az Ügyrendi bizottság módosító indítványa Nagykovácsi Nagyközség Önkormányzatának 2017. évi költségvetéséhez**

Nagykovácsi Nagyközség Önkormányzatának Képviselő-testülete jóváhagyja az Ügyrendi bizottság módosító indítványát, hogy a rendelet-tervezet

* 8. sz. mellékletében a „Céltartalékok előirányzat” 3.000 E Ft-tal növekedjen és a „Céltartalékok részletezése” szövegrész egészüljön ki a következő előirányzat sorral:

„Sportcélú fejlesztés 3.000 E Ft”

* 4. sz. mellékletének „Helyi adók” előirányzata 3.000 E Ft-tal növekedjen.

**Határidő:** azonnal

**Felelős:** polgármester

**Kiszelné Mohos Katalin polgármester**: Köszönöm. Most pedig a rendeletet teszem fel szavazásra a módosításokkal együtt. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, 1 tartózkodással megalkotta 3/2017. (II. 27.) számú rendeletét az Önkormányzat 2017. évi költségvetéséről.**

**Kiszelné Mohos Katalin polgármester:** Köszönöm szépen azt a konstruktív munkát, amivel a költségvetés megvalósulhatott.

**3. napirendi pont**

**Nagykovácsi Nagyközség Önkormányzata adósságot keletkeztető ügyleteiből eredő fizetési kötelezettségeinek megállapítása**

**Kiszelné Mohos Katalin polgármester**: Kérem Perlaki Zoltán osztályvezető urat, hogy ismertesse az előterjesztést.

**Perlaki Zoltán osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság tárgyalta. Átadom a szót Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta. 5 igen szavazattal elfogadásra javasolja a testületnek.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**17/2017. (II. 23.) HATÁROZATA**

**Tárgy: Nagykovácsi Nagyközség Önkormányzata adósságot keletkeztető ügyleteiből eredő fizetési kötelezettségeinek megállapítása**

Nagykovácsi Nagyközség Önkormányzata Képviselő-testülete a saját bevételei összegét, valamint az adósságot keletkeztető ügyleteiből eredő fizetési kötelezettségeinek három évre várható összegét az 1. sz. mellékletben lévő táblázatban foglaltak szerint jóváhagyja.

**Határidő**: azonnal

**Felelős**: polgármester

**4. napirendi pont**

**A Nagykovácsi Településüzemeltetési Nonprofit Közhasznú Kft. üzleti terve**

**Kiszelné Mohos Katalin polgármester**: Kérem aljegyző asszonyt, hogy ismertesse az üzleti tervet.

**dr. Halmosi-Rokaj Odett aljegyző**: *Röviden ismertette az előterjesztést.*

**Kiszelné Mohos Katalin polgármester:**Köszönöm.Az előterjesztést a Pénzügyi bizottság és az Ügyrendi bizottság is tárgyalta. Átadom a szót először Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta. 4 igen 1 nem szavazattal elfogadásra javasolja.

**Kiszelné Mohos Katalin polgármester**: Köszönöm. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta, és 3 igen szavazattal és 1 tartózkodással elfogadta és elfogadásra javasolja a testület számára is.

**Kiszelné Mohos Katalin polgármester**: Köszönöm. Kérdezem, hogy van-e kérdés, hozzászólás?

**dr. Klein Katalin:** A decemberben elfogadott Felügyelő bizottsági ügyrend előírja a bizottságnak az üzleti terv megtárgyalását. Nem került elénk ennek az eredménye. Kérdésem, hogy miért nem tárgyalta.

**dr. Halmosi-Rokaj Odett aljegyző**: Jogszabály szerint egyetlen kérdéskörben kell az alapítónak a FEB írásbeli véleménye alapján dönteni, ez pedig az adott év pénzügyi beszámolója. Ennek ellenére a FEB részére megküldésre került az üzleti terv.

**dr. Szabó András:** Csak pontosítani szeretném, a Pénzügyi bizottság ülésén az hangzott el, hogy tárgyalta-e. Az volt a válasz, hogy nem. Most a kérdés úgy hangzik, hogy miért nem.

**Kiszelné Mohos Katalin polgármester**: Én arra számítottam, hogy itt lesz a Felügyelő bizottság elnöke. Nincs itt, ezért nem tudjuk megkérdezni, azonban mind elnök asszony, mind pedig az önkormányzat megküldte számára az üzleti tervet. Törvényi kötelezettségük nincs arra, hogy ezt megtárgyalják, úgyhogy törvényi mulasztás nem történt. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 8 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**18/2017. (II. 23.) HATÁROZATA**

**Tárgy: A Nagykovácsi Településüzemeltetési Nonprofit Közhasznú Kft. 2017. évi üzleti terve**

Nagykovácsi Nagyközség Önkormányzatának Képviselő-testülete, mint a Nagykovácsi Településüzemeltetési Nonprofit Közhasznú Kft. alapítója a 2017. évi üzleti tervet a határozat melléklete szerinti tartalommal jóváhagyja.

Felkéri a Polgármestert a szükséges intézkedések megtételére.

**Határidő:** azonnal

**Felelős:** polgármester

**5. napirendi pont**

**A Nagykovácsi Településüzemeltetési Nonprofit Közhasznú Kft. ügyvezetője prémiumkövetelményeinek megállapítása**

**Kiszelné Mohos Katalin polgármester**: Átadom a szót aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.*

**Kiszelné Mohos Katalin polgármester**: Köszönöm.Az előterjesztést a Pénzügyi bizottság és az Ügyrendi bizottság is tárgyalta. Átadom a szót először Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta. Módosító javaslattal élt az előterjesztéshez. A módosítással 5 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta, és 2 igen szavazattal és 1 tartózkodással elfogadta és elfogadásra javasolja a testület számára is.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e további kérdése, hozzászólása.

**dr. Szabó András**: A határozati javaslatban benne van az az opció, hogy amennyiben a NATÜ a munkáját nem végzi el, és ezzel pénzt spórol meg, akkor is jár a prémium, illetve, ha olyan plusz bevételt hoz vállalkozásból, ahol a bevétel kisebb ugyan, mint a ráfordított összeg, akkor is jár a prémium. Én azt gondolom, hogy az egyedi megfontolás is egy rossz megoldás lenne, de a kérdésem az, hogy mostantól automatikus fog ez menni, vagy lesz egy olyan testületi ülés, ahol jóvá kell hagyni ezt a prémiumot. Ebben az esetben tudom támogatni ezt a javaslatot.

**Papp István jegyző**: A prémium szabályzat szerint erről a Képviselő-testület fog dönteni, mint alapító tulajdonos.

**Kiszelné Mohos Katalin polgármester:** Azt gondolom, hogy adjuk meg az előzetes bizalmat ügyvezető asszonynak, hogy a minél jobb feladatellátás lesz a cél, és elsődlegesen a bevétel növelése.

**dr. Szabó András:** Szeretném hangsúlyozni, hogy amit elmondtam az nem ügyvezető asszonnyal, vagy a tevékenységével kapcsolatos, hanem a javaslat szövegére vonatkozott.

**Kiszelné Mohos Katalin polgármester:** Köszönöm. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról a módosítással együtt. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 8 igen 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**19/2017. (II. 23.) HATÁROZATA**

**Tárgy: Döntés a Nagykovácsi Településüzemeltetési Kft. ügyvezető prémiumkövetelményeinek megállapítása 2017-re**

Nagykovácsi Nagyközség Önkormányzatának Képviselő-testülete úgy dönt, hogy Nagykovácsi Településüzemeltetési Nonprofit Közhasznú Kft.-t (továbbiakban: NATÜ Kft.) ügyvezetőjének prémiumkövetelményeit illetve premizálását a következő táblázatban foglaltak szerint állapítja meg:

|  |  |  |  |
| --- | --- | --- | --- |
| Feladatellátás támogatásszükséglete | Prémium  eFt | Vállalkozási bevétel „túlteljesítése” (3 M Ft os tervhez képest) | Prémium  eFt |
| 74,1 MFt vagy több | 0 | min 50 %  (1,5 MFt) | 150 |
| 2 %-5 % megtakarítás | 150- 300 | min 100 %  (3 MFt) | 200 |
| 5- 10 % megtakarítás | 300- 500 | Min 150 %  (4,5 MFt) | 300 |

A megállapítás feltételei:

A prémium megállapítása előzetesen a 2017. november 30-i könyvelt teljesítmény és várható decemberi teljesülés értékelése alapján történik.

A költségmegtakarításért és a vállalkozási bevételek növeléséért adható prémium összege külön-külön állapítandó meg és adott esetben összeadódik.”

**Határidő:** azonnal

**Felelős:** polgármester, jegyző

**6. napirendi pont**

**A Nagykovácsi Településüzemeltetési Nonprofit Közhasznú Kft. Felügyelő Bizottsága 2017. évi munkaterve**

**Kiszelné Mohos Katalin polgármester**: *Röviden ismertette az előterjesztést.* Az előterjesztést a Pénzügyi bizottság és az Ügyrendi bizottság is tárgyalta. Átadom a szót először Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta. 5 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta, és 2 igen szavazattal és 1 tartózkodással elfogadta és elfogadásra javasolja a testület számára is.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása.

**dr. Klein Katalin**: Kicsit zavar engem a FEB hozzáállása a NATÜ ügyéhez. Apróság, de zavaró, hogy a FEB üléséről készült jegyzőkönyv dátuma 2017. november 15. Tudom, hogy ez lehet elírás, de ez egyfajta hozzáállást tükröz, amit én nehezményezek.

**Kiszelné Mohos Katalin polgármester**: Köszönöm. Teljesen jogos az észrevétel.

**Tegzes Endre**: A FEB elnöke a Pénzügyi bizottsági ülés után elmondta, hogy családi gondok és betegségek jöttek közbe és elnézést kért, hogy ezekkel az anyagokkal ennyire megcsúszott.

**Kiszelné Mohos Katalin polgármester**: Köszönöm. Van-e még kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 7 igen és 2 tartózkodással, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**20/2017. (II. 23.) HATÁROZATA**

**Tárgy: A Nagykovácsi Településüzemeltetési Nonprofit Közhasznú Kft. Felügyelő Bizottsága féléves munkatervének jóváhagyása**

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi Településüzemeltetési Nonprofit Kft. Felügyelő Bizottságának 2017. I. féléves munkatervét a mellékelt tartalommal jóváhagyja.

**Határidő:** azonnal

**Felelős:** FEB Elnök

**7. napirendi pont**

**Beszámoló a Budakörnyéki Közterület-felügyelet 2016. évi tevékenységéről**

**Kiszelné Mohos Katalin polgármester**: *Röviden ismertette az előterjesztést.* Az előterjesztést az Ügyrendi bizottság tárgyalta. A bizottság ülésén Uzsoki Gábor intézményvezető úr részletesen ismertette a beszámoló tartalmát. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta, és 4 igen szavazattal elfogadásra javasolja. Részletes tájékoztatást kaptunk. Úgy volt, hogy Erőss Kálmán közterületfelügyelő úr is jelen lesz az ülésen, de nem tudott részt venni. Nekem lenne több kérdésem is hozzá. A kérdéseimet írásban fogom feltenni neki.

**Kiszelné Mohos Katalin polgármester**: Köszönöm. Ez nagyon jó megoldás, ha írásban kapja meg a kérdéseket. A válaszokat ismertetni fogjuk a Képviselő-testülettel is. A bizottság ülésén is elmondtam, de itt is szeretnék mindenkit tájékoztatni, hogy Erőss Kálmán hetente írásban beszámol a heti tevékenységéről. Kérdezem, hogy van-e kérdés, hozzászólás?

**Bánóczi Margit ÜB elnöke:** Szeretném kérni, hogy legalább kéthavonta kapjon tájékoztatót a közterületfelügyelő munkájáról a Képviselő-testület. Írásban is megfelelő, de ha van rá mód, akkor a testület ülésén szóban is szívesen venném a beszámolóját, hátha lenne kérdésünk is.

**Fodor Attila**: Örömmel vettem ezt a felvetést, ugyanis már hónapokkal ezelőtt az OKB ülésen is felmerült ez, hogy szívesen látnánk a beszámolót. A legközelebbi OKB ülésre akkor bekérjük ezeket a heti beszámolókat, és akkor tárgyalni fogja a bizottságunk, mert nagyon kíváncsiak vagyunk a napi tevékenységére. Bizony-bizony a lakosság részéről érkeznek észrevételek és panaszok.

**Kiszelné Mohos Katalin polgármester**: Köszönöm. Nagyon jó lett volna, ha ezt az Ügyrendi bizottság ülésén is jelzi elnök asszony az intézményvezető úrnak, hogy vannak problémák. Neki fel lehetett volna tenni a kérdéseket. A másik, hogy én nem tudok róla, hogy az OKB kért volna ilyen beszámolót. A heti beszámolót én kértem, de ez csak felsorolás szintű, hivatalosan nem továbbítható, mert nem akarom ezzel a feladattal rabolni közterületfelügyelő úr idejét.

**Fodor Attila**: Hónapokkal ezelőtt volt az OKB-nak ilyen kérdése. A tavalyi évben volt ugyanígy beszámoló, akkor is felvetettem ezt a kérést. Pontosan azért, mert járva a települést sok olyan dolgot látunk, ahol a közterület felügyelőre lenne szükség. Ezért lenne jó pontosan látni, hogy mikor merre jár, mivel foglalkozik. A településen járva olyan dolgokat lát az ember, aminek fel kellene tűnni a közterület felügyelő úrnak is, ha körbejárná a települést. Láttam az összefoglalót, de azt gondolom, hogy amennyiben ennyi az egész évi tevékenysége, akkor van a kitöltött munkaidejében probléma. Sőt, most már másfél közterület felügyelőnk van, ezért már végképp nem értem az óriási gazokat, sitteket az utcákon.

**Kiszelné Mohos Katalin polgármester:** Teljesen jogos, azonban azt hozzá kell tennem, hogy most úgy csinálunk, mintha a közterület felügyelő tudná megszűntetni ezeket. Ő ezt büntetni tudja maximum, illetve felszólítani az illetőt. Az nem biztos, hogy a lakos utána eleget tesz a kötelezettségének. Azt gondolom, hogy Nagykovácsi lakosságának kellene olyan belső motivációjának lenni, hogy inkább szép környezetben szeretne élni.

**dr. Klein Katalin**: Jegyző úrtól szeretném megkérdezni, hogy a szabálysértési bírságokból mi marad az önkormányzatnál?

**Papp István jegyző**: A szabálysértésekből semmi, ami szabályszegésnek minősül, annak a 85 %-a. Ez kb. a 28 milliónak a fele. De ez a társulásban részt vevő 10 településre összesen értendő.

**Bánóczi Margit:** Sok mindenben igazat adok Fodor Attilának, de Uzsoki Gábort nem akartam a kérdéseimmel zavarni, nem is volt rá lehetőség, ő is sietett. De átolvasva a beszámolót összesen a 2016. évben egész rövid ideig tartózkodtak itt Nagykovácsiban. Emellett az szerepel, hogy sokféle olyan intézkedésért nagyobb összegeket adtunk ki (pl. ebrendészeti végrehajtás), ami érdekes számomra. Arról nem beszélve, hogy a másfél közterület felügyelet bérleti díja és juttatásai 9 millió Ft. Azzal egyet értek, hogy a lakosság többet tehetne a környezetéért. De nekem az a véleményem, hogy ha a közterület felügyelet szigorúbban, odaadóbban, precízebben és sokkal többet jelenne meg, akkor az emberek is többet tennének. Ha másképp nem, szigorúbb büntetésekkel eredményt lehetne elérni.

**Kiszelné Mohos Katalin polgármester:** A 9 millió Ft-tal kapcsolatban elmondom, hogy az az összeg a másfél személy illetménye, a járulékokkal együtt. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 7 igen, 2 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**21/2017. (II. 23.) HATÁROZATA**

**Tárgy: Beszámoló a Budakörnyéki Közterület-felügyelet 2016. évi tevékenységéről**

Nagykovácsi Nagyközség Önkormányzatának Képviselő-testülete úgy dönt, hogy a Budakörnyéki Közterület-felügyelet 2016. évi tevékenységéről szóló beszámolót elfogadja.

**Határidő**: azonnal

**Felelős**:Polgármester

**8. napirendi pont**

**Közbeszerzési szabályzat elfogadása**

**Kiszelné Mohos Katalin polgármester**: Átadom a szót aljegyző asszonynak, hogy ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság és az Ügyrendi bizottság is tárgyalta. Átadom a szót először Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta. 5 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta, és 3 igen szavazattal elfogadta és elfogadásra javasolja a testület számára is.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen szavazattal, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**22/2017. (II. 23.) HATÁROZATA**

**Tárgy:** **Közbeszerzési szabályzat elfogadása**

Nagykovácsi Nagyközség Önkormányzatának Képviselő-testülete úgy dönt, hogy Nagykovácsi Nagyközség Önkormányzatának Közbeszerzési Szabályzatát a határozat mellékletét képező tartalommal jóváhagyja. Felhatalmazza a Polgármestert a szükséges intézkedés megtételére.

**Határidő:** azonnal

**Felelős:** polgármester

**9. napirendi pont**

**Döntés a „Belterületi közlekedési, vízépítési létesítmények építése, karbantartása” tárgyú közbeszerzési eljárás megindításáról**

**Kiszelné Mohos Katalin polgármester**: Kérem osztályvezető asszonyt, hogy ismertesse az előterjesztést.

**dr. Visnyay Noémi osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta, felvetődött, hogy legalább öt meghívott legyen az eljárásban, és a képviselők be legyenek vonva a döntésbe. A bizottság 5 igen szavazattal elfogadásra javasolja a határozati javaslatot.

**Kiszelné Mohos Katalin polgármester**: Az természetes, hogy a képviselők dönthetnek, hiszen minden egyes közbeszerzésnél így van. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**23/2017. (II. 23.) HATÁROZATA**

**Tárgy: Döntés a „Belterületi közlekedési, vízépítési létesítmények építése, karbantartása” tárgyú közbeszerzési eljárás megindításáról**

Nagykovácsi Nagyközség Önkormányzatának Képviselő-testülete úgy dönt, hogy hozzájárul a „Belterületi közlekedési, vízépítési létesítményeinek építése” tárgyú közbeszerzési eljárás megindításához.

Felhatalmazza a polgármestert és a jegyzőt, hogy a közbeszerzési eljárás lefolytatásához szükséges intézkedéseket tegye meg.

**Határidő**: azonnal

**Felelős:** Polgármester, Jegyző

**10. napirendi pont**

**Döntés a Mária Út Egyesülettel történő együttműködésről**

**Kiszelné Mohos Katalin polgármester**: Kérem osztályvezető asszonyt, hogy ismertesse az előterjesztés lényegét.

**Grégerné Papp Ildikó osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést az Oktatási bizottság tárgyalta. Kérem Fodor Attila elnök urat, hogy ismertesse a bizottság álláspontját.

**Fodor Attila OKB elnöke:** Az előterjesztést az Oktatási bizottság tárgyalta, módosító javaslattal is élt. A módosítással 6 igen szavazattal elfogadásra javasolja.

**Kiszelné Mohos Katalin polgármester**: Köszönöm. A módosító javaslat teljesen elfogadható számomra. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk a határozati javaslatról és a bizottsági módosító javaslatról együtt. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**24/2017. (II. 23.) HATÁROZATA**

**Tárgy: Döntés a Mária Út Egyesülettel történő együttműködésről**

Nagykovácsi Nagyközség Önkormányzatának Képviselő-testülete úgy dönt, hogy a Mária Út Egyesület által megküldött szerződési ajánlat formájában az együttműködési megállapodás aláírását nem támogatja, azonban csatlakozni kíván a Mária Út Közhasznú Egyesület által szervezett 1Úton Nemzetközi Zarándoknap rendezvény Nagykovácsi településre eső szakaszának megszervezéséhez, kontaktszemélyt jelöl ki, valamint vállalja, hogy a Mária Út Nagykovácsi közigazgatási területére eső szakaszán a zarándokút jelzéseinek felfestéséről, karbantartásáról gondoskodik. A cselekvési program fő elemei közül a Polgármesteri Hivatalon keresztül történő megvalósítással a jelzések felfestésére 38.000 Ft-ot, valamint az 1Úton Nemzetközi Zarándoknap rendezvényre 35.000 Ft-ot biztosít.

**Határidő**: azonnal

**Felelős:** Polgármester

**11. napirendi pont**

**Az Öregiskola Közösségi Ház és Könyvtár Alapító Okiratának módosítása és a módosító okirat elfogadása**

**Kiszelné Mohos Katalin polgármester**: Átadom a szót aljegyző asszonynak, hogy ismertesse az előterjesztés lényegét.

**dr. Halmosi-Rokaj Odett aljegyző**: *Röviden ismertette az előterjesztést.* A kiküldött előterjesztéshez szeretnék kiegészítést tenni. A 4.3 és 4.5 pont kiegészül még egy mondattal: Feladatellátási szerződés alapján nyilvános könyvtári ellátás Remeteszőlős Község Önkormányzattól átvállalva Remeteszőlős Község közigazgatási területén.

**Kiszelné Mohos Katalin polgármester**: Köszönöm. Az előterjesztést az Ügyrendi bizottság tárgyalta. Kérem Bánóczi Margit elnök asszonyt, hogy ismertesse a bizottság álláspontját.

**Bánóczi Margit ÜB elnöke:** Az előterjesztést az Ügyrendi bizottság tárgyalta, 3 igen szavazattal elfogadta és elfogadásra javasolja a Képviselő-testületnek.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása.

**dr. Klein Katalin**: Nem szorosan a napirendi ponthoz kapcsolódóan, de szeretném felvetni, hogy ez a helyiség, mely most ezt a módosítást szükségessé tette, hivatalosan úgy szerepel, hogy 1956-os emlékszoba. Én javaslom, hogy nevezzük el ezt a szobát dr. Schmidt Imréről. Ennek megfelelően aktuális lenne egy tábla elhelyezése is az épületen. Nem tudom, hogy van-e ennek jogi akadálya.

**dr. Halmosi-Rokaj Odett aljegyző**: Annyira szigorú feltételei vannak annak, hogy az alapító okiratba mit lehet rögzíteni, ezt így szöveg-szerűen nem lehet beleírni, de a táblának és az elnevezésnek nincs akadálya..

**Kiszelné Mohos Katalin polgármester**: Köszönöm. Egyébként így nevezzük a mindennapokban, és az emléktáblán is így fog szerepelni. Kérdezem, hogy van-e további kérdés, hozzászólás? Nincs. Akkor szavazzunk a határozati javaslatról a jelzett pontosítással együtt. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**25/2017. (II. 23.) HATÁROZATA**

**Tárgy: Az Öregiskola Közösségi Ház és Könyvtár Alapító Okiratának módosítása és a módosító okirat elfogadása**

Nagykovácsi Nagyközség Önkormányzatának Képviselő-testülete úgy dönt, hogy az Öregiskola Közösségi Ház és Könyvtár Alapító Okiratának módosításához szükséges Módosító Okiratot és az egységes szerkezetű Alapító Okiratot a melléklet szerinti tartalommal elfogadja.

Felkéri a Polgármestert és a Jegyzőt a szükséges intézkedések megtételére.

**Határidő:** azonnal

**Felelős:** polgármester, jegyző

**12. napirendi pont**

**Döntés a Nemzeti Fejlesztési Minisztériummal és a Volánbusz Közlekedési Zrt.-vel kötendő megállapodásokról**

**Kiszelné Mohos Katalin polgármester**: Átadom a szót aljegyző asszonynak, hogy ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság tárgyalta. Átadom a szót Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta. 5 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy van-e kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen szavazattal, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**26/2017. (II. 23.) HATÁROZATA**

**Tárgy:** **Döntés a Nemzeti Fejlesztési Minisztériummal és a Volánbusz Közlekedési Zrt.-vel kötendő megállapodásokról**

Nagykovácsi Nagyközség Önkormányzatának Képviselő-testülete úgy dönt, hogy Nagykovácsi közigazgatási területén a közösségi közlekedés, mint közszolgáltatás támogatására költségtérítési hozzájárulás fizetéséről szóló megállapodást köt a Nemzeti Fejlesztési Minisztériummal és a Volánbusz Közlekedési Zrt.-vel az alábbi lényeges feltételekkel:

* a megállapodás hatálya: 2016. november 1. – 2017. szeptember 30.
* a támogatás havi összege: 1.905.000 Ft/hó

Felhatalmazza, a Polgármestert a megállapodások aláírására, valamint felkéri, hogy gondoskodjon a fedezet biztosításáról a 2017. évi költségvetésben.

**Határidő:** azonnal, illetve a 2017. évi költségvetés elfogadását követően

**Felelős:** polgármester

**13. napirendi pont**

**Döntés Remeteszőlős Község Önkormányzatával kötött feladatellátási szerződések felülvizsgálatáról**

**Kiszelné Mohos Katalin polgármester**: Kérem osztályvezető asszonyt, hogy ismertesse az előterjesztés lényegét.

**Grégerné Papp Ildikó osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság tárgyalta. Átadom a szót Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta. 3 igen, 2 tartózkodással elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy van-e kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen szavazattal, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**27/2017. (II. 23.) HATÁROZATA**

**Tárgy: Döntés Remeteszőlős Község Önkormányzatával kötött feladatellátási szerződések felülvizsgálatáról**

Nagykovácsi Nagyközség Önkormányzatának Képviselő-testülete úgy dönt, hogy a Remeteszőlős Község Önkormányzatával kötött feladatellátási szerződésekben a Remeteszőlős Község Önkormányzata által fizetendő hozzájárulás mértékét az alábbiak szerint határozza meg:

- az egészségügyi alapellátás tekintetében a feladatellátási szerződés hozzájárulási összege 3 x 100.000 Ft/év (összesen 300.000 Ft),

- a kulturális szolgáltatás, különösen a nyilvános könyvtári ellátás biztosításának hozzájárulási összege Remeteszőlős erre a célra szolgáló állami feladatellátási finanszírozásából 650.000,- Ft/év összeg,

- a köztemető fenntartása céljából kötött feladatellátási szerződés hozzájárulási összege, változatlan formában 315.000,- Ft/év,

- a laboratóriumi mintavétel szolgáltatás tekintetében kötött feladatellátási szerződés hozzájárulási összege, változatlan formában, 3500 Ft/heti egy alkalom.

Nagykovácsi Nagyközség Önkormányzatának Képviselő-testülete felkéri a polgármestert a szükséges intézkedések megtételére, és felhatalmazza a feladatellátási szerződések aláírására.

**Határidő**: azonnal

**Felelős**:Polgármester

**14. napirendi pont**

**Döntés a** **Remeteszőlős külterület 08 helyrajzi szám alatt nyilvántartott kivett árok megnevezésű ingatlan ingyenes állami tulajdonba adásáról és a Remeteszőlős külterület 0236 helyrajzi szám alatt nyilvántartott, kivett közút megnevezésű ingatlan ingyenes önkormányzati tulajdonba adásáról**

**Kiszelné Mohos Katalin polgármester**: Átadom a szót aljegyző asszonynak, hogy ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság és az Ügyrendi bizottság is tárgyalta. Átadom a szót először Tegzes Endre elnök úrnak, hogy ismertesse a Pénzügyi bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta. A rendeletet és a két határozati javaslatot is 4 igen és 1 tartózkodással elfogadásra javasolja a bizottság.

**Kiszelné Mohos Katalin polgármester**: Köszönöm. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta, és 3 igen szavazattal elfogadta és elfogadásra javasolja a testület számára is.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e további kérdése, hozzászólása. Nincs. Akkor először a rendeletmódosításról szavazzunk. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen szavazattal, ellenszavazat és tartózkodás nélkül elfogadta 4/2017. (II. 27.) számú rendeletét az önkormányzati tulajdonú ingatlanok törzsvagyonból történő kivonásáról és átminősítéséről szóló 36/2012.(XI. 26.) önkormányzati rendelet módosításáról**

**Kiszelné Mohos Katalin polgármester**: Köszönöm. Most az I. számú határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen szavazattal, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**28/2017. (II. 23.) HATÁROZATA**

**Tárgy: Döntés a** **Remeteszőlős külterület 0236 hrsz. alatt nyilvántartott ingatlan ingyenes átadásáról**

Nagykovácsi Nagyközség Önkormányzatának Képviselő-testülete úgy dönt, hogy a Remeteszőlős külterület 0236 hrsz. alatt nyilvántartott, kivett közút megnevezésű 150 m2 alapterületű ingatlant az Mötv. 13.§ (1) 2. pontjában szabályozott kötelezően ellátandó, helyi közutak és tartozékainak építésére és fenntartására vonatkozó önkormányzati közfeladat elősegítése érdekében Remeteszőlős Község Önkormányzata részére ingyenesen átadja.

Felhatalmazza a Polgármestert a szükséges intézkedések megtételére és az ingyenes átadásra vonatkozó megállapodás aláírására.

**Határidő:** azonnal

**Felelős:** Polgármester

**Kiszelné Mohos Katalin polgármester**: Köszönöm. Most az II. számú határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen szavazattal, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**29/2017. (II. 23.) HATÁROZATA**

**Tárgy: Döntés a** **Remeteszőlős külterület 08 hrsz. alatt nyilvántartott ingatlan ingyenes állami tulajdonba adásáról**

Nagykovácsi Nagyközség Önkormányzatának Képviselő-testülete úgy dönt, hogy a Remeteszőlős külterület 08 hrsz. alatt nyilvántartott, kivett árok megnevezésű, 6564 m2 alapterületű ingatlant a természet védelméről szóló 1996. évi LIII. törvény 2.§ (1) a) pontjában meghatározott közfeladat ellátás érdekében ingyenes állami tulajdonba adja a Remeteszőlős Község 7/2017.(I.30.) határozatában foglalt nemleges nyilatkozat figyelembevételével.

**Határidő**: azonnal

**Felelős:** Polgármester

**15. napirendi pont**

**A Böngésző című havi hirdetési újságban megjelenő Nagykovácsi Tájoló (Önkormányzati Hírek) kiadására és terjesztésére vonatkozó döntés**

**Kiszelné Mohos Katalin polgármester**: *Röviden ismertette az előterjesztést.* Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta, 5 igen szavazattal elfogadásra javasolja a határozati javaslatot.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása.

**dr. Klein Katalin**: Azt kérdezném, hogy a 2850 db-os példányszám milyen számítás szerint került meghatározásra.

**Kiszelné Mohos Katalin polgármester:** Eddig 2800 példányban készült, és most Kerekesné Pánczél Katalin jelezte, hogy több postaládába nem jutott Tájoló. A példányszám emelése az áron nem változtatott. Kérdezem, hogy van-e további kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**30/2017. (II. 23.) HATÁROZATA**

**Tárgy: A Böngésző c. hirdetési újságban megjelenő Nagykovácsi Tájoló (Önkormányzati Hírek) kiadása és terjesztése tárgyában megkötendő szerződés**

Nagykovácsi Nagyközség Önkormányzat Képviselő-testülete úgy dönt, hogy Vállalkozási szerződést köt a Böngésző c. hirdetési újságban megjelenő Nagykovácsi Tájoló (Önkormányzati Hírek) kiadása és terjesztése tárgyában Kerekesné Pánczél Katalin egyéni vállalkozóval az alábbi lényeges feltételekkel:

1. A szerződés tárgya:

a) az Önkormányzat által megküldött cikkek, interjúk megszerkesztése, nyomdai előkészítése, nyomása

b) az Önkormányzat által megküldött illusztrációs anyagok előkészítése

c) terjesztés 2850 példányban.

A megrendelt oldalszám: igény szerint.

2. A szerződés időtartama: 2017. április 1. – 2020. március 31.

3. A vállalkozói díj:

Borítólap/Belív (színes) 15.000 Ft+Áfa

Felkéri a Polgármestert, hogy gondoskodjon a vállalkozási szerződés elkészíttetéséről és felhatalmazza annak aláírására. Felkéri továbbá a szükséges intézkedések megtételére.

**Határidő:** 2017. április 1.

**Felelős:** polgármester

**16. napirendi pont**

**Döntés a HÉSz módosításának megrendeléséről az „Amerikai Iskola és a 0126/10 hrsz. földút közötti terület” Szabályozási Terv (SzT-3 melléklet) tekintetében**

**Kiszelné Mohos Katalin polgármester**: Átadom a szót főépítész úrnak, hogy röviden ismertesse az előterjesztés tartalmát.

**Györgyi Zoltán főépítész**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta, 3 igen, 1 tartózkodás és 1 nem szavazat született.

**Kiszelné Mohos Katalin polgármester**: Köszönöm. Meglehetősen jó jelenleg a kapcsolat az Amerikai Iskolával. Az általános iskolások úszni is járnak, illetve a sátor használhatatlansága alatt a nagykovácsi gyerekek számára ingyenesen biztosították két hónapon keresztül a sportolási lehetőséget. Ezt ezúton is köszönjük. Kérdezem, hogy a testület tagjainak van-e kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**31/2017. (II. 23.) HATÁROZATA**

**Tárgy: Döntés a HÉSz módosításának megrendeléséről a „Budapesti Amerikai Nemzetközi Iskola és a 0126/10 hrsz. földút közötti terület” Szabályozási Terv (SzT-3 melléklet) tekintetében.**

Nagykovácsi Nagyközség Önkormányzatának Képviselő-testülete úgy dönt, hogy kezdeményezi a Helyi Építési Szabályzat (HÉSz) módosítását a „Budapesti Amerikai Nemzetközi Iskola és a 0126/10 hrsz. földút közötti terület” Szabályozási Terv (SzT-3 melléklet) tekintetében.

A módosítás eredményeképpen a beépítés intenzitása nem emelkedhet.

A tervezési költség viselője a Budapesti Amerikai Nemzetközi Iskola.

A szerződés aláírásának feltétele a tervezési díj fedezetének biztosítása az Önkormányzat felé.

Felhatalmazza a Polgármestert és a Jegyzőt a szükséges lépések megtételére, a tervezési szerződés aláírására.

**Határidő:** folyamatos

**Felelős:** polgármester, jegyző

**17. napirendi pont**

**Döntés a Nemzetgazdasági Minisztérium által „Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatása gazdaságfejlesztési céllal Pest megye területén” címen kiírt pályázaton való részvételről szóló, 2/2017. (I. 16.) számú határozat módosításáról**

**Kiszelné Mohos Katalin polgármester**: *Röviden ismertette az előterjesztést.* Kérdezem, hogy a testület tagjainak van-e kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 9 tagja 9 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**32/2017. (II. 23.) HATÁROZATA**

**Tárgy: Döntés a Nemzetgazdasági Minisztérium által „Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatása gazdaságfejlesztési céllal Pest megy e területén” címen kiírt pályázaton való részvételről szóló, 2/2017. (I. 16.) számú határozat módosításáról**

Nagykovácsi Nagyközség Önkormányzatának Képviselő-testülete úgy dönt, hogy támogatási kérelmet nyújt be az „Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatása gazdaságfejlesztési céllal Pest megye területén”címen kiírt pályázatra, és az ehhez szükséges, 5% arányú, 7.879.360,- forint összegű önrészt biztosítja. A pályázat a Rákóczi utca (hrsz. 602, 603, 608, 4098, 4145) felújítására vonatkozik.

**Határidő**: azonnal

**Felelős:** polgármester, Jegyző

**Kiszelné Mohos Katalin polgármester:** Köszönöm szépen. Amennyiben nincs több kérdés, hozzászólás, a Képviselő-testület nyílt ülését 19 óra 05 perckor bezárom.

K.m.f.

Kiszelné Mohos Katalin Papp István

polgármester jegyző